དེས་ན།བྱང་ཆུབ་ལམ་རིམ་དུ་རྒྱུན་སྐྱོང་ཐུབ་པའི་འཕེལ་རྒྱས་སློབ་གསོའི་གྲུབ་ཆ་གཙོ་བོ་ཐམས་ཅད་འདུས་ཡོད་པས།བྱང་ཆུབ་ལམ་ཀྱི་རིམ་པའི་གདམས་པ་འདི་ནི་ཕྱི་རོལ་སྣོད་ཀྱི་ཕུན་ཚོགས་དང༌།ནང་བཅུད་ཀྱི་ལེགས་ཚོགས་ཐམས་ཅད་ཉམས་རྒུད་དུ་འགྲོ་བ་ལས་སྐྱོབ་པའི་གཞུང་ལུགས་དང་ལག་ལེན་གྱི་གནད་ཀུན་འདུས་པའི་གཞི་རྩ་གཅིག་པུར་གྱུར་ཡོད་པ་ཡིན་པས།ད་ལྟ་འཛམ་བུ་གླིང་གི་སྣོད་བཅུད་ཉམས་གསོའི་བྱེད་སྒོ་སྤྱི་དང༌།ཁྱད་པར་དུ་བཀྲ་ཤིས་ཕན་བདེའི་སྤྱི་ཚོགས་སྐྲུན་པའི་བྱེད་སྒོ་རླབས་ཆེན་སྤེལ་བཞིན་པའི་སྐབས་འདིར།བོད་ཀྱི་སྲོལ་རྒྱུན་རིག་གནས་ཁྱད་པར་ཅན་འདིས་ཀྱང༌།སྤྱིར་སེམས་ཅན་གྱི་བདེ་སྐྱིད་དང༌།ཁྱད་པར་དུ་འགྲོ་བ་མིའི་ལུས་དང་སེམས་དང་སྤྱོད་ལམ་རྣམ་པར་དག་པ་ཉམས་པ་སོར་ཆུད་དང་མ་ཉམས་གོང་སྤེལ་གྱི་ཐད་ལ་སློབ་གསོའི་ནུས་པ་ཁྱད་པར་ཅན་ཐོན་ཐུབ་པ་དང་།འཛམ་བུ་གླིང་གི་སྣོད་བཅུད་ཀྱི་ཕུན་སུམ་ཚོགས་པ་ཐམས་ཅད་ཡུན་ནས་ཡུན་དུ་རྒྱུན་སྐྱོང་ཐུབ་པར་མཛད་རྗེས་བླ་ན་མེད་པ་འཇོག་ཐུབ་ངེས་ཡིན་སྙམ་པའི་ཀུན་སློང་དང་ཡིད་ཆེས་བརྟན་པོས།རང་བློས་གང་ལྕོགས་ཀྱིས་གཞུང་ཆེན་མོ་འདིའི་དགོངས་པ་དང་དེང་སྐབས་འཛམ་གླིང་གི་རྒྱུན་སྐྱོང་ཐུབ་པའི་འཕེལ་རྒྱས་སློབ་གསོའི་དགོངས་པ་རྣམས་བསྡུར་པ་ལས།བྱང་ཆུབ་ལམ་རིམ་དུ་སློབ་གསོ་ལ་བརྟེན་ནས་རིག་གནས་གསོ་བ་དང་།རིག་གནས་ལ་བརྟེན་ནས་ཁོར་ཡུག་གསོ་བ་དང་།ཁོར་ཡུག་ལ་བརྟེན་ནས་དཔལ་འབྱོར་གསོ་བ་དང་།དཔལ་འབྱོར་ལ་བརྟེན་ནས་སྤྱི་ཚོགས་གསོ་བའི་ལེགས་ཚོགས་མ་ལུས་འབྱུང་བའི་རྟེན་ཅིང་འབྲེལ་བར་འབྱུང་བའི་རྒྱུན་སྐྱོང་ཐུབ་པའི་འཕེལ་ལམ་བརྟན་ཞིང་གསལ་བའི་འཁོར་ལོ་རྒྱུན་མི་ཆད་དུ་སྐོར་ཆོག་པ་ཞིག་བསྟན་ཡོད་པ་བཤེས་གཉེན་དམ་པ་རྣམས་ཀྱི་བཀའ་དྲིན་ལས་རགས་ཙམ་མཐོང་ནས་དཔྱད་རྩོམ་འདི་བྲིས་པ་ལགས་མོད།ཚུལ་འདི་ནི་སེམས་ཅན་ཀུན་དང་འབྲེལ་བའི་ལས་ཤིན་ཏུ་གཉན་པོ་ཞིག་ཡིན་པས།ཀུན་གྱི་མཐོང་ཆེན་གཟབ་ནན་བྱ་རིགས་པའི་བྱ་གཞག་འགངས་ཆེན་ཞིག་ཡིན་པར་འདོད་ལ།རང་གི་ཤེས་རྒྱའི་དབང་གིས་དཔྱད་པ་ལ་ནོངས་པ་དང་གོ་བ་ལ་ནོར་འཁྲུལ་གང་མཆིས་མཁྱེན་ལྡན་རྣམས་ཀྱིས་དགོངས་འཆར་ཡོ་བསྲང་གནང་བའི་བཀའ་དྲིན་སྐྱོང་རྒྱུ་སྙིང་ནས་ཞུའོ།།